Title: ประกาศธนาคารแห่งประเทศไทย ที่ สนช. 13/2561 เรื่อง มาตรฐานชิปการ์ดกลางสำหรับบัตรเดบิตที่ออกและมีการใช้จ่ายภายในประเทศ

ประกาศธนาคารแห่งประเทศไทย
ที่ สนช. ๑๓/๒๕๖๑
เรื่อง
มาตรฐานชิปการ์ดกลางสำหรับบัตรเดบิตที่ออกและมีการใช้จ่ายภายในประเทศ[๑]

๑. เหตุผลในการออกประกาศ
เพื่อยกระดับความปลอดภัยในการให้บริการการชำระเงินทางอิเล็กทรอนิกส์ ตลอดจนสร้างความเชื่อมั่นต่อระบบการเงินและระบบการชำระเงินของประเทศ
ธนาคารแห่งประเทศไทยได้หารือกับสมาคมธนาคารไทย สมาคมธนาคารนานาชาติ
และสภาสถาบันการเงินของรัฐแล้วจึงกำหนดให้บัตรเดบิตที่ออกและมีการใช้จ่ายภายในประเทศต้องใช้มาตรฐานชิปการ์ดกลาง
เพื่อให้มีความปลอดภัยเทียบเท่ามาตรฐานสากล เป็นที่ยอมรับและเหมาะสมกับธุรกิจการชำระเงินของไทย
สนับสนุนการทำธุรกรรมด้วยบัตรเดบิตให้มีความมั่นคงปลอดภัย น่าเชื่อถือ
และรองรับการให้บริการที่ข้ามเครือข่ายกันได้ (Interoperability) อันจะเป็นประโยชน์ต่อระบบการชำระเงินของประเทศและเศรษฐกิจโดยรวม
และส่งเสริมความเชื่อมั่นในการทำธุรกรรมการชำระเงินทางอิเล็กทรอนิกส์อันเป็นการสนับสนุนแผนยุทธศาสตร์
National e - Payment ของรัฐบาล โดยการประกาศกำหนดมาตรฐานชิปการ์ดกลางนี้
จะไม่เป็นการกีดกันหรือสร้างอุปสรรคในการแข่งขันหรือมีข้อจำกัดในการประกอบธุรกิจ

๒.  อำนาจตามกฎหมาย
อาศัยอำนาจตามความในมาตรา ๒๔
แห่งพระราชบัญญัติระบบการชำระเงิน พ.ศ. ๒๕๖๐ ธนาคารแห่งประเทศไทยกำหนดมาตรฐานชิปการ์ดกลางสำหรับบัตรเดบิตที่ออกและมีการใช้จ่ายภายในประเทศ
ตามความในประกาศฉบับนี้

๓.  ขอบเขตการบังคับใช้
ประกาศฉบับนี้ให้ใช้บังคับกับผู้ประกอบธุรกิจบริการการชำระเงินภายใต้การกำกับและผู้ประกอบธุรกิจระบบการชำระเงินภายใต้การกำกับ
ตามกฎหมายว่าด้วยระบบการชำระเงิน

๔.  เนื้อหา
๔.๑ ธปท. กำหนดให้มาตรฐานไทยชิปการ์ด เป็นมาตรฐานชิปการ์ดกลางสำหรับบัตรเดบิตที่ออกและมีการใช้จ่ายภายในประเทศ
เพื่อใช้เป็นมาตรฐานในการออกบัตรเดบิตของผู้ออกบัตร  ทั้งนี้ การกำหนดมาตรฐานดังกล่าวได้ผ่านการหารือกับสมาคมธนาคารไทย
สมาคมธนาคารนานาชาติ และสภาสถาบันการเงินของรัฐแล้ว
๔.๒
เพื่อให้มาตรฐานชิปการ์ดกลางสำหรับบัตรเดบิตที่ออกและมีการใช้จ่ายภายในประเทศเป็นไปตามมาตรฐานสากล
เป็นที่ยอมรับและเหมาะสมกับธุรกิจการชำระเงินของไทย ธปท. อาจกำหนดเพิ่มเติม แก้ไข
หรือเปลี่ยนแปลงเงื่อนไขได้ตามที่เห็นสมควร

๕.  วันเริ่มต้นบังคับใช้
ประกาศนี้ให้ใช้บังคับตั้งแต่วันที่ ๑๖ เมษายน ๒๕๖๑ เป็นต้นไป

ประกาศ ณ วันที่ ๑๖ เมษายน พ.ศ. ๒๕๖๑
ฤชุกร  สิริโยธิน
รองผู้ว่าการ ด้านเสถียรภาพสถาบันการเงิน
ผู้ว่าการแทน
ธนาคารแห่งประเทศไทย

พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๘๙/๑๗ เมษายน ๒๕๖๑